**Základná škola, Školská 526/53, Handlová**

**Interný predpis k prevencii pedikulózy (zavšivavenia)**

Riaditeľka Základnej školy v súlade s príslušnou legislatívou vydáva dňa 8.1.2019 pokyn na vykonanie opatrení k prevencii šírenia pedikulózy (zavšivavenia).

**Článok 1**

**Legislatívne východiská**

* **Zákon NR SR č. 355/2007 Z.z.** o ochrane, podpore a rozvoji verejného zdravia a o zmene a doplnení niektorých zákonov v znení zákona NR SR č.140/2008 Z.z. ustanovuje v § 51 povinnosti fyzických osôb a v § 52 povinnosti fyzických osôb – podnikateľov a právnych osôb plniť opatrenia na predchádzanie ochoreniam. Podľa § 12 ods. 2 písm. e) citovaného zákona medzi takéto opatrenia patrí aj dezinfekcia a regulácia živočíšnych škodcov, t.j. dezinsekcia a deratizácia sú preventívne opatrenia vykonávané na zamedzenie vzniku a šírenia prenosných ochorení. Pri vzniku a šírení prenosných ochorení sa vykonávajú opatrenia priamo v ohnisku nákazy. Takýmto škodcom je pre človeka aj voš detská, na ktorej reguláciu výskytu sa vykonáva dezinsekcia.
* **Vyhláška MZ SR** č**. 527/2007 Z. z**. o podrobnostiach a požiadavkách na zariadenia pre deti a mládež, § 10 náležitosti prevádzkového poriadku.
* **Vyhláška MZ SR** č**. 585/2008 Z. z.,** ktorou sa ustanovujú podrobnosti o prevencii a kontrole prenosných ochorení.

**Článok 2**

**Pedikulóza - zavšivenie**

Pedikulóza (zavšivavenie) je prenosné parazitárne ochorenie, ktoré spôsobuje parazit Voš detská, hlavová. Voš detská sa šíri hlavne:

* pri priamom kontakte, najmä v kolektívoch ako je rodina, škola, školské zariadenia, pri spaní viacerých detí v jednej posteli, pri hre,
* prostredníctvom rôznych predmetov, napr. hrebeňov, pokrývok hláv, uterákov, šálov, odevov, ak sa napr. voš dostane na goliere odevu, je možný prenos na iné ošatenie v šatniach.

**Článok č. 3**

**Preventívne povinnosti školy**

1. Zabezpečiť informovanosť všetkých rodičov (zákonných zástupcov) detí, žiakov navštevujúcich školu, školské zariadenie o prevencii výskytu vší v zariadení a ich povinnostiach:
2. Zodpovedať za dodržovanie hygienických zásad v rodine, dodržiavanie osobnej hygieny vrátane:

* častá výmena osobnej a posteľnej bielizne,
* pranie bielizne pri vysokých teplotách,
* pranie a dezinsekcia čiapok, šatiek, šálov, hrebeňov.

1. vykonávať pravidelné prehliadky vlasov detí,
2. poslať dieťa do kolektívneho zariadenia bez vší a hníd,
3. ihneď informovať triedneho učiteľa, vedenie školy, školského zariadenia o výskyte vší u svojho dieťaťa za účelom zabezpečenia opatrení aj v kolektívnom zariadení.
4. Škola nariadi vykonať dezinsekciu v rovnakom čase a v rovnakom kolektíve (aj u zdravých členov).

**Článok č. 4**

**Opatrenia pri výskyte vší v škole**

1. triedny učiteľ vykonáva preventívne opatrenia pravidelným sledovaním (nie pozeraním hláv) možného výskytu vší v žiackom kolektíve,
2. pri akomkoľvek podozrení učiteľa (inej osoby) na možný výskyt vší (dieťa/žiak sa škriabe, je nekľudné, nesústredené, pohľadom do vlasovej časti hlavy) oznámi túto skutočnosť neodkladne vedeniu školy a rodičovi (zákonnému zástupcovi),
3. do príchodu zákonného zástupcu zabezpečí učiteľ v spolupráci s vedením školy izolovanie žiaka od kolektívu s maximálnym dôrazom na zachovanie jeho anonymity v kolektíve,
4. učiteľ dohliadne, aby vrchný odev žiaka podozrivého zo zavšivavenia nebol uložený spoločne v šatni na vešiaku s odevmi ostatných žiakov,
5. učiteľ rodičovi (zákonnému zástupcovi) odporučí, aby navštívil príslušného obvodného detského lekára a podľa jeho pokynov zabezpečil odvšivavenie svojho dieťaťa,
6. vedenie školy zabezpečí informovanie rodičov, že sa v škole vyskytli vši,
7. v spolupráci s rodičmi je nevyhnutné zabezpečiť v čase zavšivenia triedneho kolektívu dezinsekciu aj u zdravých žiakov,
8. vedenie školy požiada rodičov (zákonných zástupcov) o súčinnosť, aby priebežne kontrolovali deti a v prípade zistenia zavšivenia neodkladne informovali školu, ktorá bude následne postupovať v zmysle vyššie uvedených opatrení,
9. po dezinsekcii vykoná učiteľ opätovne preventívne opatrenia v žiackom kolektíve a naďalej bude priebežne sledovať možný výskyt vší v triede,
10. opätovný nástup žiaka do školy bude možný až po predložení potvrdenia od lekára alebo písomného vyjadrenia rodiča, že žiak už nie je chorý.

**Článok č. 5**

**Odporúčanie pre zákonných zástupcov žiakov**

* Základom likvidácie vší je dôkladné prezretie celej vlasovej časti hlavy.
* Pri výskyte vší v kolektíve aj keď u svojho dieťaťa už nenájdete vši sa aj naďalej odporúča umývanie vlasov niektorým z prípravkov určených na tento účel. Je nevyhnutné dodržiavať návod na použitie uvedený na prípravku. V prípade potreby poskytnú odbornú pomoc zamestnanci lekárne.
* Liečba je úspešnejšia vtedy, keď sa kúra opakuje po dobu 5 – 12 dňoch.
* Vzhľadom na možný vznik rezistenie (odolnosti) vší na tieto prípravky je úspešnosť týchto chemických postupov len asi 80 % - ná. Z tohto dôvodu je dôležité opakované mechanické vyčesávanie mokrých vlasov hustým hrebeňom 2 – 3x týždenne po dobu jedného mesiaca.
* Pre likvidáciu pedikulózy je nevyhnutné ošetrenie hrebeňov, kief a iných predmetov, ktoré boli použité počas ošetrenia Biolitom P – 71. Textílie (uteráky, posteľná bielizeň, oblečenie, čiapky, čelenky,...) je potrebné dôkladne vyprať, vyvariť a vyžehliť pre úplnú likvidáciu.

**Článok č. 6**

**Upozornenie pre zákonných zástupcov:**

1. Zákonný zástupca má povinnosť starostlivosti o dieťa, vrátane umožnenia poskytnúť mu zdravotnú starostlivosť. Ak rodič odmietne liečenie dieťaťa, možno túto skutočnosť považovať za nedodržanie povinnosti starostlivosti o toto dieťa a navyše dochádza aj k porušeniu základných práv dieťaťa.
2. Podľa § 28 odst.1 písm. a) Zákona č. 36/2005 Z.z., o rodine, sú rodičia povinní starať sa o zdravie maloletého dieťaťa. Sú teda povinní zaistiť neodkladne liečbu - odvšivenie dieťaťa.
3. Riešenie tejto situácie je v kompetencii zodpovedných inštitúcií v sociálnej oblasti.
4. Opätovný nástup žiaka do školy je možný až po predložení potvrdenia od lekára, že žiak je spôsobilý pre návrat do kolektívu.

**Článok č. 7**

**Záverečné ustanovenie**

1. Pokyny uvedené v tomto pokyne sú záväzné pre všetkých zamestnancov školy ako aj pre zákonných zástupcov žiakov.
2. Opatrenie v rámci prevencie, ako aj pri samotnom výskyte vší sú uverejnené na webovej stránke školy (www.zsskolska.sk)
3. Tento pokyn riaditeľky školy nadobúda účinnosť dňom vydania.

V Handlovej dňa 8.1.2019 Mgr. Ľudmila Pogádlová

riaditeľka školy